15/01/2020 | Administración LocalMunicipal
Santiago de Compostela
Secretaría Xeral
Texto íntegro do Regulamento de organización e funcionamento da Asesoría Xurídica do Concello de Santiago de Compostela

ANUNCIO O Pleno da Corporación do Concello de Santiago de Compostela, na sesión plenaria extraordinaria que tivo lugar o día 31 de outubro de 2019, aprobou inicialmente o Regulamento de Organización e Funcionamento da Asesoría Xurídica do Concello de Santiago de Compostela. Publicado o anuncio de aprobación inicial no Boletín Oficial da Provincia de data 11 de novembro de 2019, número 214, para os efectos de información pública, e ao ter transcorrido o prazo sen que se teñan presentado reclamacións ou suxestións ao mesmo, enténdese definitivamente adoptado o acordo ata entón provisional, segundo o disposto no artigo 49 da Lei 7/1985, reguladora das bases de réxime local, polo que se procede á publicación do seu texto íntegro, segundo o previsto no artigo 70.2 da mesma Lei. O texto do Regulamento é o que segue: REGULAMENTO DE ORGANIZACIÓN E FUNCIONAMENTO DA ASESORÍA XURÍDICA PARTE EXPOSITIVA Toda administración pública está sometida á lei e ao resto do ordenamento xurídico, e este sometemento é un dos alicerces do Estado como social e democrático de dereito, tal como establece a Constitución Española nos artigos 1 e 103. Esta premisa, capital na estrutura administrativa para que redunde en beneficio certo á cidadanía, debe traducirse en cada procedemento administrativo que se xere, para o cal a presenza do asesoramento e do control xurídico por parte de persoal especializado é esencial. Desde esta óptica, a Asesoría Xurídica municipal, e dentro dela o seu persoal letrado, ten atribuídas as funcións de asesoramento e defensa en xuízo da Administración, así como do sector público municipal que acceda a ela. A magnitude e a importancia da función, así como os requirimentos organizativos propios de toda entidade local, esixen que se elabore un Regulamento que estableza a estrutura da asesoría e a súa incardinación na organización administrativa do Concello, as súas competencias e os procedementos de solicitude de informes. A organización que se establece, en virtude da potestade de autoorganización, neste Regulamento pretende dar resposta ás necesidades actuais do Concello, mediante o reflexo na súa estrutura interna das dúas vertentes que a asistencia xurídica ten neste tipo de administración, que son, por unha banda, o asesoramento e a representación procesual municipal, e por outra, o asesoramento xurídico na función consultiva. Nesta liña racionalizadora debe entenderse o establecemento da nova organización da Asesoría Xurídica e a súa inserción na estrutura administrativa existente, para que se incorpore de pleno dereito á estrutura e dependencia funcional da dirección da Asesoría Xurídica, nos termos deste regulamento. É igualmente importante destacar que neste regulamento se pretenden establecer, de forma clara, as competencias da Asesoría Xurídica. Incluír nesta norma o procedemento para emitir informes, que abarca dende a petición ata a propia emisión e establece os prazos máximos desta, resulta, certamente, un aspecto organizativo importante de cara a ordenar material e temporalmente o traballo da Asesoría, que debe traducirse nun máis eficaz asesoramento no eido xurídico e, por tanto, tamén nun incremento da calidade dos actos administrativos correspondentes, en garantía do seu sometemento á lei e ao resto do ordenamento xurídico tal e como establece o artigo 103 da Constitución española. Finalmente, engádese un título IV, tendo en conta que o Concello de Santiago de Compostela non é alleo á necesidade de dar unha resposta institucional á crecente preocupación social motivada pola corrupción, baseado no convencemento de que a transparencia na xestión é unha necesidade para reforzar a eficiencia das administracións públicas, facilitar a comunicación coa cidadanía e loitar contra a corrupción. Este compromiso debe enmarcarse nunha colaboración leal e dinámica co Consello de Contas, pretendendo establecer mecanismos efectivos para a prevención e a loita contra a corrupción no sector público local de Galicia, e leva o Concello a impulsalo de forma decidida e permanente e a incorporalo como elemento estratéxico neste regulamento. O regulamento componse de trinta e dous artigos, catro disposicións adicionais, unha derrogatoria e unha derradeira, coa seguinte estrutura: – Título I. Disposicións xerais. – Título II. Da Asesoría Xurídica. – Título III. Defensa do persoal ao servizo do Concello. – Titulo IV. Prevención da corrupción. De cara a alcanzar estes esenciais fins, en virtude da potestade regulamentaria que o Concello, como entidade local, posúe consonte as previsións da Lei 7/1985, do 2 de abril, reguladora das bases do réxime local e da Lei 5/1997, do 22 de xullo, de administración local de Galicia, e con base na potestade de autoorganización recoñecida no artigo 4.1 a) da Lei 7/1985, proponse ao Pleno da Corporación a aprobación do Regulamento da Asesoría Xurídica do Concello de Santiago de Compostela. TÍTULO I.–DISPOSICIÓNS XERAIS Artigo 1.–A asistencia xurídica.1. Sen prexuízo da función de asesoramento preceptivo, reservada á Secretaría Xeral, corresponden, nos termos deste regulamento, á Asesoría Xurídica do Concello as seguintes funcións: – A asistencia xurídica da Administración Municipal. – A asistencia xurídica aos entes integrantes do sector público municipal ou entes consorciais.2. A función de asistencia xurídica consiste no asesoramento preceptivo, nos casos sinalados por unha norma legal, e non preceptivo en dereito, así como a representación e defensa en xuízo en todo tipo de procesos xudiciais, ante órganos administrativos e en procedementos arbitrais. Inclúe asemade as funcións que segundo o ordenamento xurídico corresponden á Asesoría Xurídica municipal, sinaladamente en materia de contratación pública.3. Mediante a formalización do oportuno convenio poderase prestar asistencia xurídica aos entes, sociedades e fundacións públicas, así como aos consorcios ou a calquera outra entidade con participación significativa do Concello de Santiago de Compostela, consonte o que dispoñan os anteditos convenios e este regulamento. Os convenios que se establezan poderán determinar a compensación económica que deban aboar como contraprestación e que poderá xerar crédito nos servizos correspondentes da Asesoría Xurídica ao abeiro do que dispoña a na normativa orzamentaria.4. Así mesmo, poderase asistir e defender funcionarios, autoridades e persoal ao servizo do Concello e dos entes dependentes ou vinculados que o soliciten nos termos previstos no título III deste regulamento.5. Este artigo poderá desenvolverse mediante circulares ou instrucións, respectando sempre as competencias que por lei correspondan á Asesoría Xurídica. Artigo 2.–Organización.1. A Asesoría xurídica está constituída pola súa dirección, as unidades administrativas, o persoal de apoio, os letrados e demais funcionarios licenciados en Dereito, do grupo A que, consonte a Relación de postos de traballo, este regulamento, ou resolución administrativa desenvolvan as funcións propias e específicas da Asesoría Xurídica. Artigo 3.–O persoal letrado da Asesoría Xurídica.1. Correspóndenlles aos letrados as funcións de asesoramento en dereito e de representación e defensa en xuízo, nos termos e coa extensión previstas nas leis e neste regulamento.2. Teñen a consideración de persoal letrado, para os efectos deste regulamento, os funcionarios pertencentes a subescala técnica superior de letrados e os funcionarios licenciados en dereito do grupo A-1 adscritos á Asesoría Xurídica que, de acordo coa relación de postos de traballo, desenvolvan funcións letrada.3. En caso de extraordinaria e urxente necesidade, esta función poderá ser desempeñada provisionalmente, consonte os sistemas de provisión temporal regulados na normativa vixente que sexa aplicable, por persoal do Concello encadrado nos grupos A1 ou A2, con título de licenciatura en dereito, que cesará nesta habilitación cando desaparezan as circunstancias que determinaron o nomeamento ou cando se provexa a praza de forma regulamentaria. Estes postos tamén poderán cubrirse mediante o nomeamento de funcionarios interinos, ao abeiro do establecido na normativa xeral da función pública.4. Corresponde ao persoal letrado os dereitos, deberes e prerrogativas establecidos pola lexislación vixente para o asesoramento xurídico e a representación e defensa en xuízo da Administración local.5. As persoas que desempeñen o posto de letradas, na súa condición de funcionarias, sométense ás pautas deontolóxicas que rexen o exercicio da avogacía, en especial as contidas no Estatuto xeral da avogacía e no Código deontolóxico dos colexios de avogados da Comunidade Europea. No exercicio das súas funcións gozarán de absoluta independencia intelectual, o que incluirá a liberdade doutrinal e de expresión.6. O persoal letrado, no exercicio da representación e defensa do Concello e das entidades sinaladas no artigo 1, deberá aplicar, en defensa dos intereses da entidade representada, todos os coñecementos e técnicas xurídicas ao seu alcance e procurará ter a máxima eficacia na defensa procesual.7. O persoal letrado está obrigado a gardar segredo profesional dos feitos e noticias que coñeza por razón da súa actuación profesional na función de asistencia xurídica, así como a reservar a estratexia procesual que siga. Artigo 4.–Dirección da Asesoría Xurídica.1. Baixo a dependencia directa da Alcaldía, correspóndelle á dirección da Asesoría Xurídica, coordinar e dirixir os servizos xurídicos do Concello e organismos dependentes. Así mesmo realizará, directamente ou a través do persoal adscrito a ese servizo, tanto as funcións de representación e defensa en xuízo da Administración municipal e dos seus organismos dependentes, como de asesoramento xurídico así como as demais funcións que lle veñan atribuídas por unha norma legal ou por este regulamento.2. Dependendo da dirección da Asesoría Xurídica existirán letrados/as que, ademais das súas funcións propias, colaborarán como adxuntos á dirección na organización e bo funcionamento desta.3. No caso de ausencia, vacante ou enfermidade da persoa titular da dirección, esta será substituída pola subdirección, de existir, ou pola persoa letrada que, para este efecto, se indique na Relación de postos de traballo. Artigo 5.–Persoal de apoio. O persoal de apoio aos letrados/as do Concello ten como misión asegurar o correcto funcionamento da Asesoría Xurídica en relación con aqueles cometidos que non estean atribuídos aos letrados/as. O persoal de apoio dos distintos servizos e unidades da Asesoría será o determinado na Relación de postos de traballo do Concello ou o asignados por calquera das vías válidas en dereito. Artigo 6.–Unidade de criterio.1. Corresponde á dirección da Asesoría Xurídica garantir o principio de unidade de criterio no exercicio das funcións de asistencia xurídica.2. Para estes efectos, correspóndelle a esta dirección: a) Fixar os criterios xerais de interpretación xurídica do ordenamento, co fin de homoxeneizar a actuación dos órganos da Administración municipal. b) Impartir aos letrados/as as ordes e instrucións convenientes ao servizo e ao exercicio das súas funcións.3. Sen prexuízo das funcións letradas que poida desempeñar, corresponden á dirección da Asesoría Xurídica as seguintes: a) O asesoramento facultativo verbal ou por escrito á Alcaldía, á Xunta de Goberno e aos órganos superiores ou directivos do Concello. b) A organización e responsabilidade última sobre o bo funcionamento da Asesoría e o establecemento en cada momento dos criterios necesarios para tal fin. c) A distribución do asuntos entre o persoal letrado da Asesoría Xurídica, consonte ao seu mellor criterio, procurando un reparto equilibrado en canto ao número daqueles e reservándose a posibilidade de efectuar cantas modificacións esixan as circunstancias e os asuntos en tramitación. d) Informar e propor a conveniencia de promover, se é o caso, cantos recursos tendan a manter a autonomía e as competencias municipais.4. Cando a asistencia xurídica ás entidades públicas e fundacións a que se refire o artigo 1 deste regulamento non sexa prestada polo persoal letrado do Concello, os servizos xurídicos destas entidades deberán respectar as directrices e criterios de interpretación emanados da dirección da Asesoría Xurídica. Artigo 7.–Contratos de asesoramento externo.1. Cando sexa preciso por razóns organizativas poderase acudir ao asesoramento externo, ben para a emisión de informes xurídicos ben para a defensa e representación procesual do Concello.2. Con carácter previo á preparación dos contratos que teñan por obxecto o asesoramento xurídico externo, o órgano propoñente comunicarao á dirección da Asesoría Xurídica, que poderá emitir informe no prazo de cinco días hábiles. Nos casos en que por razón da contía ou doutras circunstancias non sexa necesaria a tramitación dun expediente nin a formalización do contrato, esta comunicación deberá realizarse coa antelación necesaria para que poida evacuar o referido informe antes de que se resolva a adxudicación do contrato.3. Para estes efectos, entenderase por asesoramento xurídico externo os servizos de tal carácter prestados por empresas consultoras ou avogados en exercicio ao Concello, aos seus organismos autónomos ou a entidades de dereito público dependentes del. Artigo 8.–Principio de colaboración.1. Os órganos e departamentos da administración municipal prestarán a colaboración requirida pola Asesoría Xurídica para o mellor asesoramento e defensa dos intereses da Administración. Os órganos, servizos ou organismos afectados nun proceso deberán participar na preparación e práctica das dilixencias de proba na forma que se lles solicite para a mellor defensa dos intereses da Administración ou da entidade asistida.2. A falta de resposta ou a tardanza inxustificada en facilitar a devandita colaboración, de xeito que impida ou dificulte o asesoramento ou a adecuada defensa da Administración en xuízo, será posta en coñecemento do órgano competente pola dirección da Asesoría Xurídica, para aos efectos que procedan, entre os que estará, nos casos de prestación facultativa, o da non prestación da asistencia solicitada. TÍTULO II.–DO ASESORAMENTO XURÍDICO Artigo 9.–Informes.1. Os informes da Asesoría Xurídica terán carácter facultativo, salvo que segundo unha norma legal teña carácter preceptivo, e non vinculante nin determinante.2. Os informes, que serán escritos, fundamentaranse en dereito e versarán sobre os extremos consultados, sen prexuízo de que poidan examinarse outras cuestións derivadas do contido da consulta ou da documentación que acompañe a solicitude.3. Os informes emitidos pola Asesoría Xurídica deberán ser asinados, en todo caso, pola persoa letrada que os realizase e a súa emisión corresponderá á dirección da Asesoría. Artigo 10.–Prazo. Os informes deberán ser evacuados no prazo de 10 días desde a recepción da solicitude, salvo que unha disposición legal ou regulamentaria, o resto dos prazos do procedemento ou a complexidade da consulta permitan ou esixan outro prazo maior ou menor. O prazo interromperase cando e dirección da Asesoría Xurídica requira que se complete a documentación enviada e reiniciarase unha vez recibida. Artigo 11.–Discrepancias.1. Se durante o estudo dun expediente, a persoa letrada, aprecie que a súa independencia pode estar comprometida, por ter intervención previa na decisión sometida á súa consideración, poñerao de manifesto á dirección da Asesoría Xurídica para que se encomende, se procede, o estudo e emisión do informe a outra persoa.2. Cando unha persoa letrada do Concello sosteña, nun asunto que lle foi consultado, un criterio discrepante do mantido en igual ou análogo asunto por outra, absterase de emitir o informe solicitado e elevará á dirección da Asesoría Xurídica unha consulta na que expoña o seu criterio, razoado en dereito, xunto co ditame do que discrepa e os demais antecedentes que considere oportunos. Neste caso, poñerase en coñecemento do órgano consultante que a emisión do informe queda pendente do criterio que sobre o caso estableza a Asesoría Xurídica municipal.3. Do mesmo xeito, se o persoal letrado, nas súas actuacións no ámbito xurisdicional, disentise das ordes recibidas, poderá pedir á dirección da Asesoría ser relevado no caso concreto de que se trate.4. O persoal letrado poderá elevar á dirección da Asesoría Xurídica consulta sobre os asuntos sometidos a informe cando lle susciten dúbidas ou considere que afectan especialmente aos intereses xerais. Artigo 12.–Funcións de asesoramento e representación. No marco do establecido no artigo 2, esta Asesoría prestará funcións de asesoramento en dereito no seu respectivo ámbito. Para estes efectos correspóndelle, nos termos que se concreten mediante as circulares ou instrucións precisas: a) Evacuar informes e ditames xurídicos a consultas solicitadas pola Alcaldía, a Xunta de Goberno ou os órganos directivos, a través da dirección da Asesoría Xurídica. b) A defensa xurisdicional nos termos expostos no título I. c) A emisión dos informes xurídicos preceptivos nos termos establecidos nas diferentes normas sectoriais de superior rango a esta, en concreto o informe e participación nos procedementos de contratación pública. d) A proposta de actividades formativas ou de difusión, así como de traballos de investigación que teñan por finalidade o coñecemento e extensión de materias e cuestións xurídicas de interese. Artigo 13.–Órganos que poden solicitar informes e forma da petición.1. A Alcaldía, a Xunta de Goberno Local, e os órganos directivos locais poden solicitar, no ámbito da súa competencia, a emisión de informe, en cuxo caso deberán de contar con informe dunha persoa funcionaria do seu departamento, no que se analice a cuestión e se concrete a dúbida; que se xuntará á petición de asistencia á asesoría.2. A petición de informe facultativo á Asesoría Xurídica concretará o extremo ou extremos acerca dos que se solicita, fundamentando a conveniencia da solicitude.3. Á petición do informe achegarase unha relación dos antecedentes de feito e a documentación completa que, sobre a cuestión formulada, conste no departamento e sexa precisa para a súa emisión.4. A dirección da Asesoría poderá solicitar que se complete a información ou a documentación fornecida se esta resultara insuficiente para emitir o informe solicitado, o que interromperá o cómputo do prazo para a emisión daquel. Artigo 14.–Representación e defensa en xuízo da administración.1. A representación e defensa en xuízo da Administración e dos seus organismos autónomos, así como a das entidades públicas, sociedades mercantís e fundacións, corresponde ao persoal letrado adscrito á asesoría xurídica, que comparecerá nas causas logo da orde que emita o órgano municipal competente.2. En casos excepcionais, logo do informe da dirección da Asesoría Xurídica, a Alcaldía poderá acordar, mediante resolución motivada, que a representación e defensa en xuízo sexa asumida por un avogado/a ou procurador/a en exercicio, baixo a supervisión da Asesoría Xurídica municipal e nos termos establecidos no artigo 7.3. Consonte o disposto no artigo 551.3 da Lei orgánica 6/1985, do 1 de xullo, do poder xudicial, o persoal letrado do Concello ten a representación da Administración sen necesidade de procurador. Artigo 15.–Actos de comunicación procesual.1. De acordo co previsto na Lei 52/1997, do 27 do novembro, de asistencia xurídica ao Estado e institucións públicas nos procesos seguidos ante calquera xurisdición en que sexan parte a Administración ou os seus organismos autónomos, as notificacións, citacións, localizacións e demais actos de comunicación procesual entenderanse directamente co persoal letrado na sede da Asesoría Xurídica.2. Para os devanditos efectos, no primeiro escrito que se dirixa aos órganos xurisdicionais farase constar a sede oficial do/a letrado/a do Concello ao que deban dirixirse as correspondentes comunicacións.3. Todas as notificacións, citacións, localizacións e demais actos de comunicación procesual que teñan entrada no Concello serán comunicadas de inmediato á Asesoría Xurídica. Artigo 16.–Remisión de antecedentes. Os órganos, servizos ou organismos afectados nun proceso deberán enviar de forma urxente copia dos expedientes, documentos e informes que consten nas súas respectivas unidades con relación ao proceso formulado, así como cantos informes sexan solicitados. A devandita remisión terá lugar de oficio unha vez que teñan coñecemento do proceso ou logo do pedimento da Asesoría Xurídica. A remisión do expediente aos órganos xurisdicionais, así como o emprazamento a quen teña a condición de interesado será responsabilidade do servizo responsable da tramitación deste. Artigo 17.–Autorización para o exercicio de accións.1. O exercicio de accións xudiciais en nome da Administración e dos seus organismos autónomos, e a defensa dos mesmos, requirirá acordo previo do órgano municipal competente.2. No suposto de que no fose posible obter o acordo do órgano competente para autorizar o exercicio da acción antes do transcurso do termo procesual, corresponderá a Alcaldía realizar esta autorización e dar conta ao órgano competente na primeira sesión en que sexa posible.3. Cando, consonte o disposto no artigo 1.º.3 deste regulamento, a asistencia xurídica se preste en virtude de convenio, para o exercicio de accións xudiciais estarase ao que dispoñan as normas reitoras das respectivas entidades e o persoal letrado municipal asumirá a súa representación e defensa de acordo co previsto nos devanditos convenios. Artigo 18.–Exercicio de acciones penais.1. A Administración municipal comparecerá como parte nas causas por delitos e delitos leves en que sexa prexudicada. A comparecencia terá lugar, logo do acordo do órgano competente do Concello, a través da Asesoría Xurídica ou dun despacho privado baixo directa dirección da Asesoría municipal e tan pronto como se teña noticia da incoación da causa. A Administración poderá intervir como acusación privada e exercitará, ademais da acción penal, a civil que proceda.2. Para os efectos do previsto no parágrafo anterior, as áreas respectivas darán coñecemento á dirección da Asesoría Xurídica, en comunicación separada, de todas as causas en que deban comparecer, consignando os feitos que as motivan, as persoas a que pode alcanzar a responsabilidade, o estado procesual en que se atopen e cantos datos sirvan de base ás instrucións que deberá emitir, para cada proceso, a dirección.3. No obstante o previsto no parágrafo primeiro deste artigo, o persoal letrado municipal poderá comparecer e exercitar as accións civís cando por razóns de urxencia non poida consultar previamente á dirección, á que se dará conta en todo caso.4. O exercicio de accións civís en procesos penais non precisa autorización do órgano competente cando a denuncia a levara a efecto persoal funcionario en exercicio do seu cargo. Artigo 19.–Solicitude de autorización.1. Para os efectos do disposto nos artigos anteriores, a área municipal interesada dirixirá unha comunicación motivada á Asesoría Xurídica acompañando a relación de documentos e circunstancias xustificativas.2. Cando o exercicio de accións estea sometido a prazo, de acordo coa coa lexislación procesual aplicable, a devandita comunicación e a documentación complementaria deberán ser recibidas na Asesoría Xurídica polo menos con vinte días de antelación ao cumprimento do referido prazo.3. Recibida a comunicación a que se refire o parágrafo primeiro deste artigo, a Asesoría Xurídica, sen prexuízo da facultade de reclamar a ampliación de datos ou documentos, elevará un informe proposta ao órgano municipal competente.4. Os acordos da Xunta de Goberno do Concello que afecten á Asesoría Xurídica comunicaránselle por conduto da Secretaría Xeral da Xunta de Goberno. Artigo 20.–Reconvención. Cando nun proceso civil se considere procedente formular reconvención e non sexa posible obter o acordo do órgano competente da Corporación que autorice o exercicio desta acción antes do transcurso da metade do termo procesual previsto para a contestación, o persoal letrado a formulará sen que sexa necesaria a iniciativa do órgano ou autoridade interesado. Artigo 21.–Disposición da acción procesual. O persoal letrado non poderán realizar actos de disposición da acción procesual sen a autorización do órgano competente municipal, adoptada logo do estudo do asunto. Artigo 22.–Modificación das conclusións. O persoal letrado da Asesoría municipal, en toda clase de xuízos penais, poderá, baixo a súa responsabilidade, modificar as conclusións provisionais que se formularan cando o resultado do xuízo así o impoña ou retirar a acusación se no acto do xuízo aparecese probada a exención de responsabilidade das persoas procesadas. Cando exercite esta facultade comunicarao á dirección da Asesoría Xurídica expresando os fundamentos da decisión. Igualmente, remitirase ao órgano competente, de forma inmediata, copia da sentenza que se dite. Artigo 23.–Recursos.1. O persoal letrado do Concello interporá os recursos ordinarios procedentes contra as sentenzas e autos que sexan adversos para a Administración municipal, salvo que a dirección autorice o contrario mediante resolución, co informe, se é o caso, do órgano asistido. En todo caso, a dirección autorizará a non interposición de recurso mediante resolución motivada cando a considere temeraria.2. O persoal letrado do Concello recorrerá as providencias cando considere que poden ser adversas aos intereses da Administración.3. Os recursos extraordinarios contra as resolucións xudiciais interporanse cando a dirección da Asesoría xurídica os considere procedentes ou o órgano con competencia na materia así o solicite. Para estes efectos, o persoal letrado participante no asunto deberá dar conta inmediata da posible procedencia de tal recurso extraordinario á dirección da Asesoría Xurídica.4. A dirección da Asesoría Xurídica poderá emitir autorizacións ou instrucións de carácter xeral para non recorrer en determinados tipos de asuntos atendendo ás circunstancias especiais que concorran. Artigo 24.–Execución das resolucións xudiciais.1. Os órganos e servizos asistidos deberán executar as resolucións xudiciais sen prexuízo de que requira ó persoal letrado para exercitar accións procesuais ou formular incidentes de execución. Neste sentido, é responsabilidade dos servizos municipais levar a cabo cantas actuacións sexan necesarias para executar as sentenzas firmes, do que se darán conta á Asesoría Xurídica para a súa constancia.2. Para estes efectos, a Asesoría Xurídica remitirá á Xunta de Goberno ou órgano que ordenara a defensa do asunto, a recepción da resolución xudicial, indicando a súa firmeza ou a posibilidade de presentar recurso extraordinario, para que esta tome razón e ordene a súa execución nos termos indicados.3. O persoal letrado municipal poderá tamén formular cantos incidentes de execución ou demandas executivas considere precisas, dando conta de tales actuacións á dirección da Asesoría Xurídica. Artigo 25.–Das custas.1. Os gastos orixinados por unha eventual condena en custas á entidade local, en todo tipo de procedemento, deberán ser satisfeitos pola citada entidade local, para o cal, o/a letrado/a actuante coidará de que a taxación sexa correcta e de que se exclúan as indebidas e excesivas.2. Se se obtivese unha sentenza con expresa condena en custas da contraparte, ingresaranse na conta que a tal efecto, designe a Tesourería municipal.3. Cando se produza condena en custas a favor do Concello ou da entidade cuxa defensa fose realizada pola Asesoría Xurídica e a sentenza non fixe a contía, o persoal letrado actuante formulará unha minuta aplicando as contías e criterios orientativos aprobados polo colexio de avogados correspondente e os aranceis dos procuradores que procedan. TÍTULO III.–DEFENSA DE FUNCIONARIOS Artigo 26.–Defensa de funcionarios, autoridades ou persoal ao servizo da Administración ou dos entes dependentes ou vinculados.1. O persoal letrado do Concello asumirá, nos termos previstos neste título, a asistencia, representación e defensa dos funcionarios, autoridades ou persoal ao servizo da Administración ou dos entes asistidos cando poidan ser parte en procedementos ante calquera orde xurisdicional, calquera que sexa a súa posición procesual, e sempre que o dito procedemento se suscite en virtude de actos ou omisións no exercicio lexítimo da súa función ou cando cumpriran ordes da autoridade competente.2. Non se asumirá a asistencia, defensa ou representación polos letrados integrantes da Asesoría Xurídica municipal, do persoal ou autoridades cando opten por estar representado por medio de avogados en exercicio da súa elección de acordo ás normas xerais do procedemento. Para estes efectos entenderase que renuncian á defensa do persoal letrado municipal cando comparezan ou se dirixan ao órgano xurisdicional mediante calquera outra representación ou defensa. Artigo 27.–Autorización da defensa cos medios da asesoría xurídica municipal.1. Para que o persoal letrado do Concello poida asumir a asistencia, defensa ou representación do funcionariado, autoridades ou persoal ao servizo da Administración municipal ou dos entes asistidos, será preceptiva a autorización do órgano competente co informe previo da dirección da Asesoría.2. A autorización outorgarase tras a solicitude da persoa interesada e logo do pedimento da persoa responsable da área ou do órgano en esta preste os seus servizos. A dita solicitude deberá xuntar cantos documentos recibira do xulgado ou tribunal ante o que se tramita o procedemento, así como calquera outro documento ou antecedente que conste nos arquivos do órgano e que poida ter relación directa co procedemento. Artigo 28.–Denegación da autorización.1. A autorización a que se refire o artigo anterior denegarase cando: a) Dos antecedentes remitidos se deduza que o procedemento non se inicia en virtude de actos ou misións realizados no exercicio lexítimo das funcións inherentes ao posto de traballo ou no cumprimento dunha orde da autoridade competente. b) Cando se aprecie a existencia de intereses contrapostos entre o Concello de Santiago de Compostela, organismos autónomos ou entidades públicas cuxa representación exerzan os letrados municipais e a autoridade, funcionario ou empregado.2. Cando nun mesmo procedemento poida asumirse a defensa de varias autoridades, funcionarios ou empregados e se aprecie a existencia de intereses contrapostos entre eles, a dirección da Asesoría Xurídica decidirá o que considere procedente en orde á súa asistencia, defensa e representación. Artigo 29. Revogación da autorización. A autorización xa concedida poderá ser revogada cando se aprecien de forma sobrevida as circunstancias sinaladas no artigo anterior. Nestes casos, o letrado do Concello que actúe no procedemento comunicará mediante escrito razoado a concorrencia daquelas circunstancias á dirección coa maior brevidade posible. Artigo 30.–Externalización desta función. Esta norma non regula, loxicamente, a externalización da prestación dos servizos xurídicos de representación e defensa de autoridades e funcionarios no ámbito penal, a cal deberá respectar os criterios legal e xurisprudencialmente establecidos para tales supostos de indemnización por gastos nesta materia. TÍTULO IV.–PREVENCIÓN DA CORRUPCIÓN Artigo 31.–Prevención da corrupción.1. O Concello de Santiago de Compostela é consciente da necesidade de dar unha resposta institucional á crecente preocupación social pola corrupción, no convencemento de que a transparencia na xestión é unha necesidade para reforzar a eficiencia das Administracións, facilitar a comunicación coa cidadanía e loitar contra a corrupción.2. O Concello manterá as relacións de traballo e colaboración nesta materia que sexan precisas co Consello de Contas, sinaladamente promoverase a sinatura dun protocolo para o impulso efectivo de políticas de integridade e de prevención da corrupción como elementos estratéxicos para unha xestión pública responsable das corporacións locais galegas, fixando un marco de colaboración institucional permanente coa finalidade de establecer mecanismos efectivos para a prevención e a loita contra a corrupción no sector público local de Galicia. Artigo 32.–Competencias da Asesoría Xurídica. Corresponde á Asesoría Xurídica municipal: – Impulsar a participación na elaboración dos plans de prevención de riscos da corrupción que se elaboren no seo da entidade. – Participar na execución e desenvolvemento das accións que se leven a cabo para eliminar ou minimizar os riscos de corrupción, sinaladamente na elaboracións de mapas de risco, formación e asistencia xurídica. – Prestar asesoramento nesta materia cando así o solicite calquera órgano dos que reciben asesoramento xurídico. – A formación dos empregados públicos en materia de prevención da corrupción: deberá de participar activamente na elaboración e actualización dos plans de formación da entidade así como recibir a formación necesaria de cara a adquisición de coñecementos nos ámbitos da ética, a integridade pública e o control da corrupción. Disposición adicional primeira. Colaboración O asesoramento xurídico facultativo prestado pola Asesoría Xurídica desempeñarase en colaboración e respecto coas mesmas funcións prestadas polo habilitado nacional presente na Xunta de Goberno. Disposición adicional segunda. Asesguramento O Concello de Santiago de Compostela garantirá que o seu seguro de responsabilidade civil cubra, en contía suficiente, as actuacións realizadas polo persoal letrado da Asesoría Xurídica municipal no exercicio das súas funcións. Disposición adicional terceira. Uso de medios electrónicos Co obxecto de simplificar os trámites, reducir os prazos das comunicación e facilitar un funcionamento más eficaz, a Asesoría Xurídica utilizará medios electrónicos para remitir aos órganos, servizos e entidades asistidos as comunicacións recibidas dos órganos xurisdicionais, así como as actuacións que desenvolve en materia consultiva. Disposición adicional cuarta. Desenvolvemento do regulamento O regulado nesta norma, así como calquera outra cuestión que se xulgue de interese para o correcto funcionamento da Asesoría Xurídica ou para as súas relacións con outros departamentos, poderá ser explicado ou desenvolto mediante as oportunas instrucións, circulares ou ordes de servizo nos termos regulados na normativa administrativa. Disposición derrogatoria única Quedan derrogadas cantas disposicións de igual ou inferior rango contradigan o establecido neste regulamento. Disposición derradeira. Entrada en vigor O presente regulamento entrará en vigor, unha vez publicado o seu texto íntegro no Boletín Oficial da Provincia, e transcorrido o prazo de 15 días hábiles previsto no artigo 65.2 da Lei 7/1985, do 2 de abril, reguladora das bases de réxime local. Santiago de Compostela, 9 de xaneiro de 2020. O ALCALDE, Asdo.: Xosé A. Sánchez Bugallo